Novozymes

Novozymes A/S er en dansk bioteknologisk virksomhed, der driver forskning i, udvikling og fremstilling af samt handel med primært bio-industrielle produkter, processer og ydelser, navnlig enzymer og mikroorganismer til industriel anvendelse. 

Novozymes har hovedkvarter i Bagsværd og beskæftiger ca. 6.400 medarbejdere i 30 lande. Novozymes A/S’ B-aktier er noteret på Københavns Fondsbørs.

I 2015 blev Novozymes kåret til at være den virksomhed med de mest attraktive vilkår for forskere i hele verden i en undersøgelse af det videnskabelige tidsskrift Science.

I december 2022 blev det offentliggjort, at Novozymes gennem en fusion overtager det danske børsnoterede selskab Chr. Hansen. Fusionen afventer aktionærernes godkendelse; Novo Holdings er hovedaktionær i begge selskaber, og har forinden accepteret fusionen.

Forretningsområder 
Novozymes er en forskningstung virksomhed og investerede 14% af omsætningen i forskning og udvikling i 2010.

Novozymes’ forretning er inddelt i tre områder: Enzymer til industriel anvendelse, mikroorganismer og biofarmaceutiske ingredienser. De tre områder tegner sig for henholdsvis 94%, 4% og 2% af omsætningen (2010).

Enzymer 
Enzymer inddeles i følgende kategorier:

 Vaskemiddelenzymer. Til brug i vaskemidler og opvaskemidler.
 Tekniske enzymer. De vigtigste produkter i denne kategori er enzymer til stivelses-, tekstil- og bioethanol-industrierne samt enzymer til læder- og papirindustrierne og en række mindre industrier.
 Fødevareenzymer. Fødevareenzymer omfatter produkter til bageri-, bryg-, alkohol-, juice- og vinindustrierne samt andre fødevandreindustrier indenfor eksempelvis mejeri og olie.
 Foderenzymer. Omfatter enzymer til brug i produktion af dyrefoder.

Mikroorganismer 
Novozymes har løsninger til blandt andet behandling og rensning af spildevand. Produkterne er baseret på naturligt forekommende mikroorganismer, som er biologiske alternativer til forskellige kemikalier.

Biofarmaceutiske ingredienser 
Novozymes tilbyder mikrobiel gæring og oprensning af biologiske forbindelser til medicinal- og biotekvirksomheder. Virksomheden arbejder blandt andet med smitsomme sygdomme, monoklone antistoffer, immunteknologi og kontraktfremstilling.

Ejerskab 
Novozymes' A-aktie-kapital ejes af holdingselskabet Novo Holdings A/S, der ejes af Novo Nordisk Fonden. Novo Holdings A/S ejer derudover 5.826.280 B-aktier, hvilket giver Novo Holdings A/S 25,5% af den samlede aktiekapital og 70,1% af stemmerne i Novozymes A/S.

Novozymes A/S' B-aktier er noteret på Københavns Fondsbørs og handles under forkortelsen NZYM B og ID-koden ISIN DK0010272129. B-aktierne er udstedt i enheder á 10 kr. (stykstørrelsen). Novozymes er medlem af OMXC20-indekset, der tæller de 20 mest omsatte aktier i København.

Hver A-aktie bærer retten til 100 stemmer på selskabets generalforsamling, hver B-aktie retten til 10 stemmer.

Tidslinje 
1925 Novo Terapeutisk Laboratorium grundlægges.
1941 Novo lancerer dets første enzym, trypsin. Enzymet blev udvundet af dyrs bugspytkirtler og brugt til at blødgøre læder.
1963 Alcalase® – Novos første vaskemiddelenzym fremstillet ved gæring.
1984 Maltogenase® til stivelsesindustrien lanceres. Verdens første enzym til industriel anvendelse fremstillet af genmodificerede organismer.
2000 Novo opdeles i tre selvstændige selskaber inden for Novo Gruppen: Novo Nordisk A/S, Novozymes A/S og Novo Holdings A/S.  Omsætning år 2000: 5.033 mio. DKK.
2001 Novozymes udvider sin forretningsstrategi til også at omfatte aktiviteter uden for enzymforretningen.
2003 Novozymes køber fem mindre virksomheder som grundlag for mikroorganismeforretningen.
2007 Novozymes etablerer en ny forretningsenhed (Biopharmaceuticals) baseret på opkøb af tre mindre virksomheder.
2010 Omsætning år 2010: 9.724 mio. DKK.
2019 Novozymes varsler, at 280-330 ansatte skal fyres.
2022 Fusion med Chr. Hansen.

Referencer og fodnoter

Eksterne henvisninger 
 Novozymes A/S website
 Novo Nordisk website
 Novo Holdings A/S website 
 Novo Nordisk Fonden website

Etableret i 1923
OMXC25
Novo Holdings A/S
Bioteknologivirksomheder i Danmark
Virksomheder i Kalundborg